ນາໆຊາດ​​ຈະໃຫ້ການ​ຊ່ວຍ​ເຫລືອ ​ລາວໃນ​ການ​ເກັບ​ກູ້ລະເບີດບໍ່ທັນແຕກ
ລາວ​ຢືນຢັນ​ວ່ານາໆ​ຊາດ​ໄດ້​ຕົກລົງ​​ທີ່​ຈະ​ໃຫ້ ການ​ຊ່ວຍ​ເຫລືອ​ໃນ​ການ​ເກັບ​ກູ້ UXO ​ໃນ​ລາວຫລາຍ​ຂື້ນ.
ເອກອັກຄະລັດຖະທູດລາວຢືນ ຢັນວ່າ ນາໆຊາດໄດ້ຕົກລົງແລະ ຮັບປາກທີ່ຈະໃຫ້ການຊ່ວຍເຫລືອ ໃນການເກັບກູ້ລະເບີດ UXO ໃນລາວຫລາຍຂື້ນພາຍຫລັງຈາກການເປັນເຈົ້າພາບຈັດກອງ ປະຊຸມ OSLO ຄັ້ງທໍາອິດ ທ່ານຢົງ ຈັນທະລັງສີ ເອກອັກຄະລັດຖະທູດລາວປະຈໍາປະເທດສວີສເຊີແລນດ໌ໄດ້ໃຫ້ການຢືນຢັນກັບ VOA ວ່າການທີ່ລັດຖະບານລາວໄດ້ເປັນເຈົ້າພາບຈັດກອງປະຊຸມຄັ້ງທໍາອິດຂອງລັດພາຄີສົນທິສັນຍາການເກືອດຫ້າມ ລະເບີດລູກຫວ່ານຫລືສົນທິສັນຍາ OSLO ນັ້ນ ນອກຈາກຈະເຮັດໃຫ້ນານາຊາດໄດ້ເຂົ້າໃຈແລະຮັບຮູ້ເຖິງບັນຫາລະເບີດບໍ່ທັນແຕກຫລື UXO ທີ່ຕົກຄ້າງຢູ່ໃນລາວແລ້ວ ກໍຍັງປາກົດວ່າມີຫລາຍປະເທດທີ່ໄດ້ຕົກລົງຫລື ຮັບປາກແລະປະກາດທ່າທີທີ່ຈະໃຫ້ການຊ່ວຍເຫລືອແກ່ລັດຖະບານລາວໃນການເກັບກູ້ລະເບີດ UXO ໃນລາວຫລາຍຂຶ້ນ ໂດຍໃນຖານະທີ່ລັດຖະບານລາວກໍຄືປະທານຂອງລັດພາຄີສົນທິສັນຍາ OSLO ໃນໄລຍະ 1 ປີຕໍ່ໄປນີ້ ນອກ ຈາກຈະຕ້ອງສະແດງບົດບາດເປັນຜູ້ປະສານງານກັບລັດພາຄີເພື່ອດໍາເນີນການປະຕິບັດຕາມແຜນປະຕິບັດການວຽງຈັນໃຫ້ເກີດໝາກຜົນຢ່າງເປັນຮູບທໍາແລ້ວກໍຍັງຖືເປັນໂອກາດທີ່ທາງການລາວຈະປະສານງານດ້ວຍການຈັດກອງປະຊຸມຮ່ວມກັບປະເທດເພື່ອນມິດເພື່ອຂໍໃຫ້ຊ່ວຍເຫລືອລາວໃນການເກັບກູ້ລະເບີດ UXO ໃນລາວ ໃຫ້ຫລາຍຂຶ້ນດ້ວຍ ດັ່ງທີ່ທ່ານຢົງ ໄດ້ໃຫ້ການຊີ້ແຈງວ່າ: ກອງປະຊຸມຄັ້ງທໍາອິດຂອງລັດພາຄີສົນທິສັນຍາວ່າດ້ວຍການເກືອດຫ້າມລະເບີດລູກຫວ່ານໄດ້ມີຂຶ້ນເມື່ອວັນທີ່ 9-12 ເດືອນພະຈິກທີ່ຜ່ານມາຢູ່ນະຄອນວຽງຈັນ ໂດຍມີບັນດາຜູ້ຕາງໜ້າຂອງລັດຖະບານຈາກ 120 ກວ່າປະ ເທດແລະຜູ້ຕາງໜ້າຂອງ 150 ກວ່າອົງການສາກົນຈໍານວນລວມກັນ 1,000 ກວ່າຄົນເຂົ້າຮ່ວມໃນກອງປະຊຸມດັ່ງກ່າວ ໂດຍໃຫ້ກຽດເປັນປະທານໃນພິທີກອງປະຊຸມກໍແມ່ນທ່ານຈູມມະລີ ໄຊຍະສອນ ປະທານປະເທດລາວ ຊຶ່ງທ່ານໄດ້ກ່າວເນັ້ນຍໍ້າຕໍ່ບັນດາຜູ້ເຂົ້າຮ່ວມໃນກອງປະຊຸມວ່າກອງປະຊຸມຄັ້ງທໍາອິດຂອງບັນດາລັດພາຄີສົນທິສັນຍາ OSLO ແມ່ນມີຄວາມໝາຍສໍາຄັນທາງປະວັດສາດຂອງໂລກ ເພາະໄດ້ມີການກໍານົດທິດທາງໃນການຈັດຕັ້ງ ປະຕິບັດພ້ອມທັງການສ້າງກົນໄກການຕິດຕາມເພື່ອຮັບປະກັນໃຫ້ສົນທິສັນຍາດັ່ງກ່າວຖືກຈັດຕັ້ງປະຕິບັດຢ່າງ ເຕັມສ່ວນແລະມີປະສິດທິຜົນແນໃສ່ເຮັດໃຫ້ໂລກກ້າວໄປເຖິງການກໍາຈັດລະເບີດບໍ່ໃຫ້ທໍາລາຍຊີວິດຂອງພົນລະເມືອງໂລກອີກຕໍ່ໄປ ໂດຍກອງປະຊຸມໄດ້ຮັບຮອງເອົາເອກະສານສໍາຄັນ 4 ສະບັບ ກໍຄືຖະແຫລງການວຽງຈັນ ແຜນປະຕິບັດການ ວຽງຈັນກ່ຽວກັບການຈັດຕັ້ງປະຕິບັດສົນທິສັນຍາຮູບແບບລາຍງານການປະຕິບັດສົນທິສັນຍາ ແລະແຜນການປະ ຊຸມສໍາລັບລັດພາຄີໃນປີ 2011 ທັງນີ້ໂດຍນັບຈາກປີ 1996 ເປັນຕົ້ນມາ ອົງການການເກັບກູ້ ລະເບີດແຫ່ງຊາດລາວ (Lao UXO) ສາມາດເກັບກູ້ລະ ເບີດແລະທໍາລາຍ UXO ໄປຫລາຍກວ່າ 1 ລ້ານໜ່ວຍ ໂດຍເປັນການເກັບກູ້ UXO ອອກໄປຈາກພື້ນທີ່ກວ້າງ ກວ່າ 25,000 ເຮັກຕ້າ ຫລືບໍ່ເຖິງ 1% ຂອງພື້ນທີ່ມີລະ ເບີດUXO ຕົກຄ້າງຢູ່ໃນລາວເທົ່ານັ້ນ ຊຶ່ງໝາຍຄວາມວ່າ ຖ້າຫາກສະພາບການເກັບກູ້ຍັງຄົງເປັນຄືກັບໃນໄລຍະ 15 ປີ ທີ່ຜ່ານມານີ້ ກໍຈະເຮັດໃຫ້ການເກັບກູ້ UXO ໃນລາວ ຈະຕ້ອງໃຊ້ເວລາອີກຍາວນານກວ່າ 100 ປີ ດ້ວຍເຫດນີ້ ຈຶ່ງເຮັດໃຫ້ທາງການລາວໄດ້ຕັ້ງຄວາມຫວັງໄວ້ວ່າຈະຕ້ອງ ໄດ້ຮັບການຊ່ວຍເຫລືອຈາກຕ່າງປະເທດບໍ່ໜ້ອຍກວ່າ 30 ລ້ານໂດລາໃນແຕ່ ລະປີ ເພື່ອທີ່ວ່າຈະເຮັດໃຫ້ສາມາດເກັບກູ້ UXO ອອກຈາກພື້ນທີ່ເພື່ອການກະເສດໄດ້ເພ່ີມຂຶ້ນອີກ 183,000 ເຮັກຕ້າ ພາຍໃນປີ 2020 ໃນຂະນະທີ່ໃນໄລຍະ 5 ປີທີ່ຜ່ານມານັ້ນ ລາວກໍໄດ້ຮັບການຊ່ວຍເຫລືອຈາກຕ່າງ ປະເທດໂດຍສະເລ່ຍ 19 ລ້ານໂດລາໃນແຕ່ລະປີ